แบงก์ฟันธงปีหน้าประกันกองทุนสุดฮิต
ธนาคารเชื่อปีหน้าตลาดกองทุนรวม ผลิตภัณฑ์ประกันคึกคักรับดอกเบี้ยขาลง คนหันลงทุนยาว หลังปีนี้กองทุนซบเซา
8 ธ.ค. 2554

ธนาคารเชื่อปีหน้าตลาดกองทุนรวม ผลิตภัณฑ์ประกันคึกคักรับดอกเบี้ยขาลง คนหันลงทุนยาว หลังปีนี้กองทุนซบเซา
นายสมิทธิ์ พนมยงค์ ผู้ช่วยผู้จัดการใหญ่ ธนาคารไทยพาณิชย์ กล่าวว่า ปีหน้าผลิตภัณฑ์ทางการเงินที่จะมีความโดดเด่นในช่วงดอกเบี้ยขาลง คือ กองทุนรวมและประกันชีวิตที่เกี่ยวเนื่องกับการออมเงินระยะยาว ช่วงดอกเบี้ยลงนักลงทุนจะเริ่มสนใจผลิตภัณฑ์ที่ล็อกดอกเบี้ย ขณะที่ช่วงดอกเบี้ยขาขึ้นกองทุนรวมจะเติบโตช้า คนจะลงทุนเงินฝากระยะสั้น
นายสมิทธิ์ กล่าวว่า ปีหน้าธนาคารตั้งเป้าเติบโตในทุกผลิตภัณฑ์การเงินที่เกี่ยวกับการออมเงินอีก 50% ทั้งเงินฝาก กองทุนรวม และประกัน
“ในปีหน้าตลาดกองทุนรวมน่าจะโตขึ้นทั้งระบบประมาณ 10% จากปีนี้ตลาดกองทุนรวมไม่โตเลย ขณะที่การลงทุนประกันชีวิตของไทยก็ต่ำกว่าประเทศอื่น คิดเป็นสัดส่วน 4% ของจีดีพี ขณะที่ประเทศอื่นการลงทุนประกันชีวิตอยู่ที่ 6-7% ของจีดีพี ไทยจึงมีโอกาสขยายในเรื่องประกันอีกมาก” นายสมิทธิ์ กล่าว
สิ่งที่จะเห็นในปีหน้าอีกส่วน คือ การแข่งขันออกเงินฝากดอกเบี้ยสูงของธนาคารเฉพาะกิจ เพราะรัฐบาลต้องระดมเงินฟื้นฟูประเทศอาจมีการระดมเงินฝาก ทำให้แต่ละธนาคารต้องรักษาส่วนแบ่งตลาดของตัวเองเอาไว้
ขณะเดียวกันการออกตั๋วบีอีให้กับนักลงทุนรายย่อยจะเริ่มลดลง เนื่องจากรัฐเป็นห่วงการนำเสนอผลิตภัณฑ์นี้กับนักลงทุนรายย่อย ที่อาจไม่เข้าใจตั๋วบีอีมากนักขณะที่หน่วยงานที่จะดูแลการออกตั๋วบีอีก็ยังไม่ได้ข้อสรุป ซึ่งอนาคตอาจมีการกำหนดวงเงินการขายขั้นต่ำจากทางการนายสมิทธิ์ กล่าวว่า ปีหน้าหากการคุ้มครองเงินฝากลดเหลือรายละ 1 ล้านบาทต่อธนาคาร ก็เชื่อว่าจะไม่ส่งผลกระทบต่อธนาคารขนาดใหญ่ ในทางกลับกันผู้ฝากจะยิ่งมั่นใจเรื่องของความมั่นคง
สำหรับธนาคารไทยพาณิชย์ปัจจุบันมีเงินฝากคงค้าง 1.4 ล้านล้านบาท ในจำนวนนี้มีการเติบโตเงินฝากเฉพาะปีนี้ 2 แสนล้านบาท และมียอดกองทุนรวมคงค้าง 4 แสนล้านบาท